Bruxelles, den 19. maj 2020

Erklæring PETI-udvalget, andragende nr. 470/2020

Kære udvalgsmedlemmer,

Jeg vil gerne takke jer for muligheden for at redegøre for vores andragende om at beskytte rettighederne for mennesker med intellektuelle handicap under og efter nødsituationen med coronavirus.

Jeg talerpå vegne Inclusion Europe, den europæiske bevægelse for mennesker med intellektuelle handicap og deres familier.

Grunden til vores andragende er, at vi ønsker at henlede jeres opmærksomhed på de adskillige tilfælde af nationale love og praksis, der er uforenelige med europæisk lovgivning og konventionen om rettigheder for personer med handicap.

Det er vigtigt ikke blot lige nu at håndtere den diskrimination, som mennesker med handicap udsættes for, men også at drage lære af den til brug for mulige fremtidige nødsituationer.

For det første vil vi bede om, at EU foretager undersøgelser.

Gennem hele sundhedskrisen har vores medlemmer meldt om tilfælde af diskrimination og krænkelse af deres rettigheder, f.eks. diskriminerende retningslinjer for visitation, medicinsk forskelsbehandling på hospitaler eller tilfælde, hvor, når de blev tilkaldt, ambulancer ikke engang ville komme og hente mennesker med handicap.

Når der en gang imellem ikke var nogen udtrykkelige retningslinjer, valgte sundhedspersonale ikke at tage sig af mennesker med handicap, bare fordi de havde et handicap.

Disse beslutninger er diskriminerende og bygger på tanken om, at en handicappet persons liv under alle omstændigheder ikke ville være indsatsen værd.

Vi mener, at EU bør foretage undersøgelser af krænkende procedurer og adfærd, der har ført til nægtelse af pleje, bør sikre kompensation til familier og enkeltpersoner og fordømme den pågældende praksis.

Det er på tide, at man i Europa ikke længere ser handicap fra et rent medicinsk perspektiv, og at sundhedspersonale holder op med at vurdere værdien af et liv på grundlag af diskriminerende fordomme.

Med hensyn til bosteder, som var frygtelige arnesteder for infektion, vil vi gerne have, at EU foretager undersøgelser og giver konkrete oplysninger om, hvad der skete.

For eksempel at undersøge, om mennesker fik tilstrækkelig beskyttelse og passende pleje, når de var syge, og at stille data til rådighed, der sammenligner dødeligheden i samme periode de sidste 3 år og nu.

Vi ville også gerne have dødeligheden for mennesker med handicap, opdelt efter type handicap, alder og køn, så der kan udvikles målrettede støtteforanstaltninger, der kan forhindre, at handicappedes situation forværres.

For det andet ønsker vi, at EU afsætter midler og penge, så man kan forhindre, at der gøres mennesker med handicap yderligere fortræd.

Da der er ved at blive udarbejdet mange genopretningsplaner og løsninger for at redde vores økonomier, for at garantere adgang til offentlige tjenester, til genåbning af skoler og så videre, beder vi om, at disse planer ikke kun tager højde for mennesker med handicap, men specifikt omhandler deres særlige behov ved at indføre en øremærket EU-finansiering fra det europæiske Coronavirus Response Investment Initiative.

EU bør sikre, at mennesker med handicap ikke isoleres yderligere i genåbningsfasen. Da nogle måske ikke er i stand til at holde fysisk afstand, vil staterne måske bruge den lette løsning og anbefale, at mennesker med intellektuelle handicap bliver hjemme. Dette ville skabe mere adskillelse.

Der bør særligt afsættes midler til samfundsbaserede tjenester til støtte af handicappede og tjenester, der understøtter dem i nødsituationer og inden for sundhedsvæsenet for at sikre den samme sundheds- og sikkerhedsbeskyttelse som andre.

Kommissionen bør udarbejde retningslinjer for at sikre, at EU-landene fokuserer på særligt sårbare grupper som personer med handicap og deres familier, når disse midler bruges.

For eksempel retningslinjer, der sikrer, at børn med intellektuel handicap kommer tilbage i skole først, når de åbner igen.

EU skal også sikre, at personer med intellektuelle handicap ikke er de første, der mister deres arbejde, ved f.eks. at vedtage foranstaltninger, der sikrer en minimumsindkomst, for at tage hensyn til handicaprelaterede omkostninger.

Tak for jeres opmærksomhed.